આ વિશે વિગતે વાત કરતાં શાંતિભાઈએ ‘મિડ-ડે’ને કહ્યું હતું કે ‘કચ્છના મુંદ્રા તાલુકાના ગુંદાળા ગામના વીરજી ખીમજી પરિવારનાં ૮૬ વર્ષનાં મણિબહેન વીરજી તેમનાં બે પુત્રો અને બે પુત્રી સાથે ગાઇડ સ્ટેટ બૅન્ક ઑફ ઇન્ડિયા એમ્પ્લૉઈઝ કો-ઑપરેટિવ હાઉસિંગ સોસાયટીમાં રહે છે. તેમને ભગવાને સુખ-સંપત્તિ આપ્યાં હોવા છતાં આ રીતે લોકો પાસેથી ભીખ માગીને ઘરમાં આટલી હદે કચરો ભેગો કરતાં હશે એની અમને ખબર જ નહોતી. આ પરિવાર સાથે અમારે આવન-જાવનનો સંબંધ નહોતો, પરંતુ ‘મિડ-ડે’માં આ અહેવાલ વાંચીને હું મારાં કાકી મણિબહેનની તબિયત પૂછવા હૉસ્પિટલમાં ગયો હતો. ત્યાં ખબર પડી કે કાકીને તેમનાં દીકરા-દીકરી જમવાનું આપવા સવારથી આવ્યાં જ નથી. હૉસ્પિટલમાં આવેલા દરદીઓ તેમને ભોજન કરાવે છે. મેં એ માટેની વ્યવસ્થા કરી આપી હતી. સોસાયટીના સભ્યો અને મારા કઝિન ભાઈઓ વચ્ચે મીટિંગ કરી અને મેં તેમના ઘરમાંથી બાકીનો દુર્ગંધ મારતો કચરો સાફ કરાવી દેવાની તૈયારી બતાવી. કાયમ માટે આ ફ્લૅટમાં સાફસફાઈ રહે અને તેમને ભોજન મેં મોકલવાની તૈયારી બતાવી હતી, પરંતુ ભીખ માગવાની કુટેવ આ લોકોના મગજમાં ઘર કરી ગઈ છે. તેઓ સુધરવા નથી માગતાં. ૮૬ વર્ષનાં મારાં કાકી મણિબહેનની હાલત તેમનાં ચાર સંતાન હોવા છતાં દયનીય કરી નાખવામાં આવી છે. એથી મેં સોસાયટીના પદાધિકારીઓને કહી દીધું છે કે તમે મને હવે આ મામલમાં વચ્ચે નહીં લાવતા.’